ባለፉት ስድስት ወራት ሰማኒያ አምስት በመቶ ግብር ከፋዮች በራሳቸው አሳውቀው ከፍለዋል
 • ግብራቸውን በቴክኖሎጂ እንዲከፍሉ ጥሪ ቀርቧል አዲስ አበባ፡- ባለፉት ስድስት ወራት 85 በመቶ የፌዴራል ግብር ከፋዮች ገቢያቸውን ራሳቸው አሳውቀው መክፈላቸውን የገቢዎች ሚኒስቴርአስታወቀ። ግብር ከፋዮች በቤታቸውና በሥራ ቦታቸው ሆነው በቴክኖሎጂ ግብር የመክፈል ግዴታቸውን እንዲወጡ ጥሪ አቀረበ። በሚኒስቴሩ የኮሚኒኬሽን ዳይሬክተር ወይዘሮ ኡሚ አባጀማል ለአዲስ ዘመን ጋዜጣ እንደገለጹትባለፉት ስድስት ወራት 85 በመቶ የሚሆኑት የፌዴራል ግብር ከፋዮች ያለማንም ግፊት በራሳቸው ገቢያቸውን አሳውቀው ከፍለዋል። እንደ ዳይሬክተሯ ማብራሪያ ግብር ከፋዮች ማንም ግፊት ሳይደርግባቸው የመክፍላቸው ዋነኛው ምክንያት ሚኒስቴር መስሪያ ቤቱ ለግብር ከፋዮች ግንዛቤ በመፈጠሩ፣ ግብር ሰብሳቢዎችና ነጋዴዎች ተቀራርበው በመሥራታቸው፤ ተሳዳጅ እና አሳዳጅ መሆን ቀርቶ ሁሉም ለአገር እንዲሠራ መግባባት ላይ መደረሱ እንዲሁም በቁርጠኝነት ወደ ተግባር በመግባቱ ጭምር ነው ብለዋል።  ግብር ከፋዮች ገቢያቸውን በሐቀኝነት በማሳወቅ ግብር መክፈል የጀመሩትን ሥራ አጠናከረው እንደሚቀጥሉ ሚኒስቴር መስሪያ ቤቱ ሙሉ እምነት እንዳለው ያነሱት ወይዘሮ ኡሚ፤ መስሪያ ቤቱም ለግብር ከፋዮች ምቹ የሆነ አገልግሎት ለመስጠት ከፍተኛ ጥረት እያደረገ መሆኑን አመላክተዋል። ለግብር ከፋዮች ምቹ አሠራር ከመዘርጋት አንፃር ቴክኖሎጂን በመጠቀም ግብር ከፋዮች ፈጣን፣ ምቹና ከሙስና የጸዳ አሠራርን የሚያስቀር ስርዓት መዘርጋቱን አንስተዋል። ግብር ከፋዮችም የተዘረጋውን ቴክኖሎጂ በመጠቀም ግብራቸውን ማሳወቅና መክፍል እንደሚችሉም ጠቁመዋል። እንደ ዳይሬክተሯ ማብራሪያ ግብር ከፍዮች “በኢፋይሊንግ” አማካኝነት በቤታቸውና በቢሯቸው ሆነው ገቢና ወጪያቸውን ማሳወቅ ይችላሉ። ክፍያቸውን ደግሞ “በኢ- ፔይመንት” በባንክ በኦላይን አማካኝነት መክፈል ይችላሉ። ግብር ከፋዮች አገልግሎቱን ለማግኘት በቀጥታ መመዝገብ የሚችሉ ሲሆን ዕርዳታም ካስፈለገ በግብር ከፋይ ተቋማት መረጃ ማግኘት እንደሚችሉም ገልጸዋል።  እስከ የካቲት ወር ድረስ በኢ-ፋይሊንግ ስምንት ሺህ 860 እንዲሁም በኢ-ፔይመንት ሁለት ሺህ 767 ደንበኞች ወደ ስርዓቱ በመግባት አገልግሎት እያገኙ ነው። የተዘረጉት የቴክኖሎጂ ስርዓቶች ፈጣን፣ ቀልጣፋ አገልግሎት ለመስጠት ያስችላሉ። በተለይም አሁን ከተከሰተው የኮሮና ተህዋስ ደንበኞችና ሠራተኞችን ለመጠበቅ ከፍተኛ አስተዋጽኦ ስላለው ደንበኞች ቴክኖሎጂውን እንዲጠቀሙ ጥሪ አቅርበዋል።  ቴክኖሎጂውን መጠቀም የጀመሩ ግብር ከፋዮች አገልግሎቱ መልካም መሆኑና ከኔቶዎርክ መዘግየት ጋር ተያይዞ ያለው ችግር እንዲቀረፍ አስተያየት የሚሰጡ እንዳሉ ጠቅሰው ሚኒስቴሩም አንዳንድ ጊዜ ያለውን የኔቶርክ ችግር ለመቅረፍ ከኢትዮ- ቴሎኮም ጋር እየሠሩ መሆኑንም ተናግረዋል። አዲስ ዘመን ሚያዝያ 4/2012 አጎናፍር ገዛኸኝ